钦定古今图书集成/明伦汇编/闺媛典/第026卷 > 大场农家妇
## 钦定古今图书集成/明伦汇编/闺媛典/第026卷 > 大场农家妇

按《苏州府志》：“大场农家妇，失其姓氏。举止修整，姿容
艳佚。家贫，罄装具佐夫，日与里媪习田间劳苦，无难
色。媪怜其勤，执手慰藉，则敛容谢曰：‘儿家乐此不疲，
且非是无以奉舅姑也’。如是者十馀年，竟以竭作故，
病瘵死。死之前一日，忽向其夫索笔砚。夫故不识一
字，即诣邻家持至。妇见叹曰：‘谢此已久，何期今日遂
成长别耶’？”起题一绝云：“当年二八过君家，刺绣无心
但绩麻。今日对君无别语，免教儿女衣芦花。”语意凄
婉，不愧风雅。其生平晓义命，雅自韬晦，亦可矜矣。